text:
 17.5.2017
 BG
 Официален вестник на Европейския съюз
 L 124/27
 РЕГЛАМЕНТ ЗА ИЗПЪЛНЕНИЕ (ЕС) 2017/831 НА КОМИСИЯТА
 от 16 май 2017 година
 за одобряване на активното вещество Beauveria bassiana — щам 147, в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) No 540/2011 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
 като има предвид, че:
 (1)
 На 6 ноември 2012 г. Франция получи заявление от Arysta Lifescience SAS за одобрение на активното вещество Beauveria bassiana — щам 147, в съответствие с член 7, параграф 1 от Регламент (ЕО) No 1107/2009. В съответствие с член 9, параграф 3 от посочения регламент на 5 февруари 2013 г. Франция като докладваща държава членка уведоми заявителя, другите държави членки, Комисията и Европейския орган за безопасност на храните (наричан по-долу „Органът“) за допустимостта на заявлението.
 (2)
 На 2 октомври 2014 г. докладващата държава членка представи на Комисията с копие до Органа проект на доклад за оценка за това дали може да се очаква активното вещество да отговаря на критериите за одобрение, предвидени в член 4 от Регламент (ЕО) No 1107/2009.
 (3)
 Органът изпълни изискванията на член 12, параграф 1 от Регламент (ЕО) No 1107/2009. В съответствие с член 12, параграф 3 от същия регламент той поиска от заявителя да предостави допълнителна информация на държавите членки, на Комисията и на Органа. На 3 юли 2015 г. извършената от докладващата държава членка оценка на допълнителната информация бе предадена на Органа под формата на актуализиран проект на доклад за оценка.
 (4)
 На 6 октомври 2015 г. Органът предаде на заявителя, на държавите членки и на Комисията заключението си (2) относно това дали може да се очаква активното вещество Beauveria bassiana — щам 147, да отговаря на критериите за одобрение, предвидени в член 4 от Регламент (ЕО) No 1107/2009. Органът направи заключението си публично достояние.
 (5)
 На 8 март 2016 г. Комисията представи на Постоянния комитет по растенията, животните, храните и фуражите доклада за преразглеждане относно Beauveria bassiana — щам 147, както и проект на регламент за одобрение на посоченото вещество.
 (6)
 На заявителя бе дадена възможност да представи забележките си по доклада за преразглеждане.
 (7)
 Бе установено, че критериите за одобрение, предвидени в член 4 от Регламент (ЕО) No 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада за преразглеждане. Поради това е целесъобразно веществото Beauveria bassiana — щам 147, да бъде одобрено.
 (8)
 В съответствие с член 13, параграф 2 от Регламент


text:
(ЕО) No 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения.
 (9)
 В съответствие с член 13, параграф 4 от Регламент (ЕО) No 1107/2009 приложението към Регламент за изпълнение (ЕС) No 540/2011 на Комисията (3) следва да бъде съответно изменено.
 (10)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Одобряване на активното вещество
 Активното вещество Beauveria bassiana — щам 147, посочено в приложение I, се одобрява при предвидените в същото приложение условия.
 Член 2
 Изменения на Регламент за изпълнение (ЕС) No 540/2011
 Приложението към Регламент за изпълнение (ЕС) No 540/2011 се изменя в съответствие с приложение II към настоящия регламент.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 16 май 2017 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) EFSA Journal (Бюлетин на ЕОБХ) 2015; 13(10):4261 [стр. 35 и сл.]. doi: 10.2903/j.efsa.2015.4261.
 (3) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 ПРИЛОЖЕНИЕ I
 Популярно наименование, идентификационни номера
 Наименование по IUPAC
 Чистота (1)
 Дата на одобрението
 Изтичане срока на одобрението
 Специфични разпоредби
 Beauveria bassiana — щам 147
 Номер на включване в CNCM (Collection nationale de cultures de micro-organismes — Национална колекция за култури микроорганизми) — Институт „Пастьор“, Париж, Франция: I-2960.
 Не се прилага
 Максимално съдържание на боверицин: 24 μg/L
 6 юни 2017 г.
 6 юни 2027 г.
 За прилагането на единните принципи, посочени в член 29, параграф 6 от Регламент (ЕО) No 1107/2009, се вземат под внимание заключенията от доклада за преразглеждане на Beauveria bassiana — щам 147, и по-специално допълнения I и II към него.
 При тази цялостна оценка държавите членки обръщат особено внимание на:
 —
 защитата на операторите и работниците, като се има предвид, че като всеки микроорганизъм Beauveria bassiana — щам 147, се счита за потенциален сенсибилизатор, и като се обръща особено внимание на експозицията чрез вдишване;
 —
 максималното съдържание на метаболита боверицин в състава на продукта.
 Производителят осигурява стриктното поддържане на екологичните условия и анализ за контрол на качеството по време на производствения процес.
 Когато е целесъобразно, условията за употреба включват мерки за ограничаване на риска.
 (1) Допълнителни подробности за идентичността и спецификацията на активното вещество са представени в доклада за преразглеждане.
 ПРИЛОЖЕНИЕ II
 В част Б от приложението към Регламент за изпълнение (ЕС) No 540/2011 се добавя следното вписване:
 Популярно наименование, идентификационни номера
 Наименование по IUPAC
 Чистота (1)
 Дата на одобрението
 Изтичане срока на одобрението
 Специфични разпоредби
 „110
 Beauveria bassiana — щам 147
 Номер на включване в CNCM (Collection nationale

type: legislation

jurisdiction: EU


text:
de cultures de micro-organismes — Национална колекция за култури микроорганизми) — Институт „Пастьор“, Париж, Франция: I-2960.
 Не се прилага.
 Максимално съдържание на боверицин: 24 μg/L
 6 юни 2017 г.
 6 юни 2027 г.
 За прилагането на единните принципи, посочени в член 29, параграф 6 от Регламент (ЕО) No 1107/2009, се вземат под внимание заключенията от доклада за преразглеждане на Beauveria bassiana — щам 147, и по-специално допълнения I и II към него.
 При тази цялостна оценка държавите членки обръщат особено внимание на:
 —
 защитата на операторите и работниците, като се има предвид, че като всеки микроорганизъм Beauveria bassiana — щам 147, се счита за потенциален сенсибилизатор, и като се обръща особено внимание на експозицията чрез вдишване;
 —
 максималното съдържание на метаболита боверицин в състава на продукта.
 Производителят осигурява стриктното поддържане на екологичните условия и анализ за контрол на качеството по време на производствения процес.
 Когато е целесъобразно, условията за употреба включват мерки за ограничаване на риска.“
 (1) Допълнителни подробности за идентичността и спецификацията на активното вещество са представени в доклада за преразглеждане.


text:
 3.4.2020
 BG
 Официален вестник на Европейския съюз
 L 103/3
 РЕГЛАМЕНТ ЗА ИЗПЪЛНЕНИЕ (ЕС) 2020/484 НА КОМИСИЯТА
 от 2 април 2020 година
 за разрешаване на пускането на пазара на лакто-N-тетраоза като нова храна съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) No 1169/2011 на Европейския парламент и на Съвета и за отмяна на Регламент (ЕО) No 258/97 на Европейския парламент и на Съвета и на Регламент (ЕО) No 1852/2001 на Комисията (1), и по-специално член 12 от него,
 като има предвид, че:
 (1)
 В Регламент (ЕС) 2015/2283 се предвижда, че само новите храни, разрешени и включени в списъка на Съюза, могат да бъдат пуснати на пазара в рамките на Съюза.
 (2)
 В съответствие с член 8 от Регламент (ЕС) 2015/2283 беше приет Регламент за изпълнение (ЕС) 2017/2470 на Комисията (2), с който се установява списък на Съюза на разрешените нови храни.
 (3)
 На 16 юли 2018 г. дружеството Glycom A/S („заявителят“) подаде заявление до Комисията в съответствие с член 10, параграф 1 от Регламент (ЕС) 2015/2283 за пускане на пазара Съюза на лакто-N-тетраоза („LNT“), получена чрез микробна ферментация с генетично модифициран щам на Escherichia coli, щам K12 DH1, като нова храна. Заявителят поиска разрешение за употреба на LNT в неароматизирани пастьоризирани и неароматизирани стерилизирани млечни продукти, ароматизирани и неароматизирани продукти на основа на ферментирало мляко, в т.ч. продукти, преминали топлинна обработка, зърнени блокчета, ароматизирани напитки, храни за кърмачета и преходни храни, преработени храни на зърнена основа, детски храни за кърмачета и малки деца, напитки на млечна основа и подобни продукти, предназначени за малки деца, храни за специални медицински цели и заместители на целодневния хранителен прием за регулиране на телесното тегло по смисъла на определението в Регламент (ЕС) No 609/2013 на Европейския парламент и на Съвета (3) и в хранителни добавки по смисъла на определението в Директива 2002/46/ЕО на Европейския парламент и на Съвета (4), предназначени за населението като цяло, с изключение на кърмачета. Освен това заявителят предложи хранителните добавки, съдържащи LNT, да не се употребяват, ако в същия ден се консумира кърма, която има естествено съдържание на LNT, и/или други храни, съдържащи добавена LNT.
 (4)
 На 30 април 2018 г. заявителят също така подаде искане до Комисията за защита на данните, обект на права на собственост, от редица изследвания, представени в подкрепа на заявлението, а именно: аналитичните доклади, обект на правна собственост, относно структурното сравнение чрез ядрено-магнитен резонанс („ЯМР“) между LNT, получена чрез бактериална ферментация, и LNT, естествено присъстваща в кърмата (5), подробните данни за характеристиките на бактериалните щамове за производството (6) и техните сертификати (7), спецификациите на суровините и спомагателните вещества (8), сертификатите за анализите на различните партиди LNT (9), докладите за методите за анализ и валидирането (10), докладите за стабилността на LNT (11), подробното


text:
описание на производствения процес (12), сертификатите за акредитиране на лабораториите (13), докладите за оценка на приема на LNT (14), изпитване in vitro за микроядра на клетки от бозайници с LNT (15) и обобщената таблица със статистически значимите наблюдения при това изпитване (16), второ изпитване in vitro за микроядра на клетки от бозайници с LNT (17) и обобщената таблица със статистически значимите наблюдения при това изпитване (18), два изпитвания in vitro за микроядра на клетки от бозайници със свързаното съединение лакто-N-неотетраоза (19), бактериален тест за обратни мутации с LNT (20), 14-дневно изследване на оралната токсичност при новороден плъх с LNT (21), 90-дневно изследване на оралната токсичност при новороден плъх с LNT (22) и обобщената таблица със статистически значими наблюдения при това изследване, както и 90-дневно изследване на оралната токсичност при новороден плъх с лакто-N-неотетраоза (23).
 (5)
 На 30 август 2018 г. Комисията поиска от Европейския орган за безопасност на храните („Органа“) да извърши оценка на LNT като нова храна в съответствие член 10, параграф 3 от Регламент (ЕС) 2015/2283.
 (6)
 В съответствие с изискванията на член 11 от Регламент (ЕС) 2015/2283 на 30 октомври 2019 г. Органът прие научно становище, озаглавено „Безопасност на лакто-N-тетраоза („LNT“) като нова храна съгласно Регламент (ЕС) 2015/2283“ (24).
 (7)
 В научното си становище Органът стигна до заключението, че LNT е безопасна храна при предложените условия на употреба за предложените целеви групи от населението. Поради това посоченото научно становище дава достатъчно основание да се направи заключението, че употребата на LNT в неароматизирани пастьоризирани и неароматизирани стерилизирани млечни продукти, ароматизирани и неароматизирани продукти на основа на ферментирало мляко, в т.ч. продукти, преминали топлинна обработка, зърнени блокчета, ароматизирани напитки, храни за кърмачета и преходни храни, преработени храни на зърнена основа, детски храни за кърмачета и малки деца, напитки на млечна основа и подобни продукти, предназначени за малки деца, храни за специални медицински цели и заместители на целодневния хранителен прием за регулиране на телесното тегло съгласно определението в Регламент (ЕС) No 609/2013, както и в хранителни добавки съгласно определението в Директива 2002/46/ЕО, предназначени за населението като цяло, с изключение на кърмачета, отговаря на изискванията за разрешение, предвидени в член 12, параграф 1 от Регламент (ЕС) 2015/2283.
 (8)
 В научното си становище Органът отбеляза, че не би могъл да стигне до заключенията си за безопасността на LNT без данните от аналитичните доклади, обект на правна собственост, относно структурното сравнение чрез ядрено-магнитен резонанс („ЯМР“) между LNT, получена чрез бактериална ферментация, и LNT, естествено присъстваща в кърмата, подробните данни за характеристиките на бактериалните щамове за производството и техните сертификати, спецификациите на суровините и спомагателните вещества, сертификатите за анализите на различните партиди LNT, докладите за методите за анализ и валидирането, докладите за стабилността на LNT, подробното описание на производствения процес, сертификатите за акредитиране на лабораториите, изпитването in vitro за микроядра на клетки от бозайници с LNT и обобщената таблица със статистически значимите наблюдения при това изпитване, второ изпитване in vitro за микроядра на клетки от бозайници с LNT и обобщената таблица със статистически значимите наблюдения при това изпитване, бактериален тест за обратни мутации с


text:
LNT, 14-дневно изследване на оралната токсичност при новороден плъх с LNT и 90-дневно изследване на оралната токсичност при новороден плъх с LNT и обобщената таблица със статистически значими наблюдения при това изследване.
 (9)
 След като получи научното становище на Органа, Комисията поиска от заявителя да поясни допълнително — по смисъла на член 26, параграф 2, буква б) от Регламент (ЕС) 2015/2283 — обосновката, предоставена по отношение на неговите аналитични доклади, обект на правна собственост, относно структурното сравнение чрез ядрено-магнитен резонанс („ЯМР“) между LNT, получена чрез бактериална ферментация, и LNT, естествено присъстваща в кърмата, доклада за подробните данни за характеристиките на бактериалните щамове за производството и техните сертификати, доклада спецификациите на суровините и спомагателните вещества, сертификатите за анализите на различните партиди LNT, докладите за методите за анализ и валидирането, докладите за стабилността на LNT, подробното описание на производствения процес, сертификатите за акредитиране на лабораториите, изпитването in vitro за микроядра на клетки от бозайници с LNT и обобщената таблица със статистически значимите наблюдения при това изпитване, второ изпитване in vitro за микроядра на клетки от бозайници с LNT и обобщената таблица със статистически значимите наблюдения при това изпитване, бактериален тест за обратни мутации с LNT, 14-дневно изследване на оралната токсичност при новороден плъх с LNT, както и 90-дневно изследване на оралната токсичност при новороден плъх с LNT и обобщената таблица със статистически значими наблюдения при това изследване.
 (10)
 Заявителят посочи, че към момента на подаване на заявлението той е притежавал права на собственост и изключителни права да се позовава на изследванията по силата на националното право и поради това трети страни не могат законно да имат достъп до тези изследвания или да ги използват.
 (11)
 Комисията направи оценка на цялата информация, предоставена от заявителя, и счита, че той е доказал в достатъчна степен, че е изпълнил изискванията по член 26, параграф 2 от Регламент (ЕС) 2015/2283. Поради това съдържащите се в досието на заявителя данни, които са послужили за основа за установяване на безопасността на новата храна от Органа и за неговите заключения относно безопасността на LNT и без които Органът не би могъл да направи оценка на новата храна, следва да не се използват от него в полза на последващ заявител за срок от пет години от датата на влизането в сила на настоящия регламент. В резултат на това пускането на пазара в рамките на Съюза на LNT следва да бъде ограничено в полза на заявителя за посочения срок.
 (12)
 Фактът обаче, че разрешаването на LNT и правото на позоваване на съдържащите се в досието на заявителя данни са ограничени единствено в полза на заявителя, не възпрепятства други заявители да подават заявления за разрешаване на пускането на пазара на същата нова храна, при условие че заявлението им се основава на законно получена информация в подкрепа на съответното разрешение съгласно Регламент (ЕС) 2015/2283.
 (13)
 В съответствие с условията на употреба на съдържащите LNT хранителни добавки, предложени от заявителя и оценени от Органа, е необходимо потребителите да бъдат информирани с подходящ етикет, че хранителните добавки, съдържащи LNT, не следва да се употребяват, ако


text:
в същия ден се консумира кърма, която има естествено съдържание на LNT, и/или други храни, съдържащи добавена LNT.
 (14)
 Поради това приложението към Регламент (ЕС) 2017/2470 следва да бъде съответно изменено.
 (15)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 1. Лакто-N-тетраоза съгласно спецификацията в приложението към настоящия регламент се включва в списъка на Съюза на разрешените нови храни, установен в Регламент за изпълнение (ЕС) 2017/2470.
 2. За срок от пет години от датата на влизане в сила на настоящия регламент само на първоначалния заявител:
 дружество: Glycom A/S;
 Адрес: Kogle Allé 4, DK-2970 Hørsholm, Дания,
 се разрешава да пуска на пазара в рамките на Съюза посочената в параграф 1 нова храна, освен ако друг заявител впоследствие получи разрешение за нея, без да се позовава на данните, защитени в съответствие с член 2 от настоящия регламент, или със съгласието на заявителя.
 3. Вписването в посочения в параграф 1 списък на Съюза включва условията за употреба и изискванията за етикетиране, определени в приложението към настоящия регламент.
 Член 2
 Съдържащите се в досието на заявителя данни, въз основа на които Органът е направил оценка на лакто-N-тетраоза и които са посочени от заявителя като отговарящи на изискванията по член 26, параграф 2 от Регламент (ЕС) 2015/2283, не могат да бъдат използвани без съгласието на заявителя в полза на последващ заявител за срок от пет години, считано от датата на влизане в сила на настоящия регламент.
 Член 3
 Приложението към Регламент за изпълнение (ЕС) 2017/2470 се изменя в съответствие с приложението към настоящия регламент.
 Член 4
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 април 2020 година.
 За Комисията
 Председател
 Ursula VON DER LEYEN
 (1) ОВ L 327, 11.12.2015 г., стр. 1.
 (2) Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).
 (3) Регламент (ЕС) No 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) No 41/2009 и (ЕО) No 953/2009 на Комисията (ОВ L 181, 29.6.2013 г., стр. 35).
 (4) Директива 2002/46/ЕО на Европейския Парламент и Съвета от 10 юни 2002 г. за сближаване на законодателствата на държавите-членки по отношение на добавките към храни (ОВ L 183, 12.7.2002 г., стр. 51).
 (5) Glycom 2018 (непубликувано).
 (6) Glycom 2018 (непубликувано).
 (7) Glycom/DSMZ 2018 (непубликувано).
 (8) Glycom 2018 (непубликувано).
 (9) Glycom


text:
2018 (непубликувано).
 (10) Glycom 2018 (непубликувано).
 (11) Glycom 2018 (непубликувано).
 (12) Glycom 2018 (непубликувано).
 (13) Glycom 2018 (непубликувано).
 (14) Glycom 2018 (непубликувано).
 (15) Gilby 2018 (непубликувано).
 (16) Gilby 2018 (непубликувано).
 (17) Gilby 2019 (непубликувано).
 (18) Gilby 2019 (непубликувано).
 (19) Verbaan 2015 (непубликувано), Verbaan 2016 (непубликувано).
 (20) Šoltésová, 2018 (непубликувано).
 (21) Stannard 2018a (непубликувано).
 (22) Stannard 2018b (непубликувано).
 (23) Penard 2016 (непубликувано).
 (24) Експертна група на ЕОБХ по хранене, нови храни и алергени в храните, Scientific Opinion on the safety of lacto-N-tetraose (LNT) as a novel food pursuant to Regulation (EU) 2015/2283 (Научно становище за безопасността на лакто-N-тетраоза („LNT“) като нова храна съгласно Регламент (ЕС) 2015/2283). EFSA Journal (Бюлетин на ЕОБХ) 2019;17(12):5907, 27 стр., https://doi.org/10. 2903/j.efsa.2019.5907.
 ПРИЛОЖЕНИЕ
 Приложението към Регламент за изпълнение (ЕС) 2017/2470 се изменя, както следва:
 1)
 В таблица 1 (Разрешени нови храни) се вмъква по азбучен ред следното вписване:
 Разрешена нова храна
 Условия, при които новата храна може да се употребява
 Допълнителни специфични изисквания за етикетиране
 Други изисквания
 Защита на данните
 „Лакто-N-тетраоза („LNT“)
 (с източник от микроорганизми)
 Посочена категория храни
 Максимални нива
 Означението на новата храна при етикетиране на хранителните продукти, в които се съдържа, е „лакто-N-тетраоза“.
 При етикетиране на хранителните добавки, съдържащи лакто-N-тетраоза, се посочва, че същите не следва да се употребяват, ако в същия ден се консумират кърма или други храни, съдържащи добавена лакто-N-тетраоза.
 Разрешена на 23.4.2020 г. Включването на настоящото вписване се основава на научни доказателства, обект на права на собственост, и научни данни, защитени в съответствие с член 26 от Регламент (ЕС) 2015/2283.
 Заявител: Glycom A/S, Kogle Allé 4, DK-2970 Hørsholm, Дания. По време на периода на защита на данните новата храна лакто-N-тетраоза е разрешена за пускане на пазара в рамките на Съюза само от Glycom A/S, освен когато последващ заявител получи разрешение за новата храна, без да се позовава на научните доказателства, обект на права на собственост, или на научните данни, защитени в съответствие с член 26 от Регламент (ЕС) 2015/2283, или със съгласието на Glycom A/S.
 Краен срок на защитата на данните: 23.4.2025 г.“
 Неароматизирани пастьоризирани и неароматизирани стерилизирани (включително чрез UHT) млечни продукти
 1,0 g/l
 Неароматизирани продукти на основа на ферментирало мляко
 1,0 g/l (напитки)
 10 g/kg (продукти, различни от напитки)
 Ароматизирани продукти на основа на ферментирало мляко, включително продукти, преминали топлинна обработка
 1,0 g/l (напитки)
 10 g/kg (продукти, различни от напитки)
 Напитки (ароматизирани напитки)
 1,0 g/l
 Зърнени блокчета
 10 g/kg
 Храни за кърмачета по смисъла на определението в Регламент (ЕС) No 609/2013
 0,8 g/l в готовия за употреба краен продукт, продаван като такъв или реконституиран съгласно указанията на производителя
 Преходни храни по смисъла на определението в Регламент (ЕС) No 609/2013
 0,6 g/l в готовия за употреба краен продукт, продаван като такъв или реконституиран съгласно указанията на производителя
 Преработени храни на зърнена основа, детски храни за кърмачета и малки деца по смисъла на определението в Регламент (ЕС) No 609/2013
 0,6 g/l (напитки) в готовия за употреба краен продукт, продаван като такъв или реконституиран съгласно указанията на производителя
 5 g/kg за продукти, различни от напитки
 Напитки на млечна основа и подобни продукти,


text:
предназначени за малки деца
 0,6 g/l (напитки) в готовия за употреба краен продукт, продаван като такъв или реконституиран съгласно указанията на производителя
 5 g/kg за продукти, различни от напитки
 Заместители на целодневния хранителен прием за регулиране на телесното тегло по смисъла на определението в Регламент (ЕС) No 609/2013
 2,0 g/l (напитки)
 20 g/kg (продукти, различни от напитки)
 Храни за специални медицински цели по смисъла на определението в Регламент (ЕС) No 609/2013
 В съответствие със специалните хранителни потребности на лицата, за които са предназначени продуктите
 Хранителни добавки по смисъла на определението в Директива 2002/46/ЕО, с изключение на такива за деца
 2,0 g/ден за малки деца, деца, юноши и възрастни
 2)
 В таблица 2 (Спецификации) се вмъква по азбучен ред следното вписване:
 Разрешена нова храна
 Спецификации
 „Лакто-N-тетраоза („LNT“)
 (с източник от микроорганизми)
 Определение
 Химична формула: C26H45O21
 Химично наименование: β-D-галактопиранозил-(1→3)-2-ацетамидо-2-деокси-β-D-глюкопиранозил-(1→3)-β-D-галактопиранозил-(1→4)-D-глюкопираноза
 Молекулна маса: 707,63 Da
 CAS No 14116-68-8
 Описание:
 Лакто-N-тетраоза е пречистен, бял до белезникав аморфен прах, произведен чрез микробен процес.
 Източник: генетично модифициран щам на Escherichia coli, щам K-12 DH1
 Характеристики/състав:
 Външен вид: бял до белезникав прах
 Сума от лакто-N-тетраоза, D-лактоза и лакто-N-тетраоза II (% сухо вещество): ≥ 90,0 % (w/w)
 Лакто-N-тетраоза (% сухо вещество): ≥ 70,0 % (w/w)
 D-лактоза: ≤ 12,0 % (w/w)
 Лакто-N-тетраоза II: ≤ 10,0 % (w/w)
 Пара-лакто-N-хексаоза-2: ≤ 3,5 % (w/w)
 Фруктозен изомер на лакто-N-тетраозата: ≤ 1,0 % (w/w)
 Сума от други въглехидрати: ≤ 5,0 % (w/w)
 Влажност: ≤ 6,0 % (w/w)
 Сулфатна пепел: ≤ 0,5 % (w/w)
 pH (при 20 °C, 5 % разтвор): 4,0—6,0
 Остатъчни белтъци: ≤ 0,01 % (w/w)
 Микробиологични критерии:
 Общ брой колонии от аеробни мезофилни бактерии: ≤ 1000 CFU/g
 Enterobacteriaceae: ≤ 10 CFU/g
 Salmonella sp.: отрицателен резултат/25 g
 Дрожди: ≤ 100 CFU/g
 Плесени: ≤ 100 CFU/g
 Остатъчни ендотоксини: ≤ 10 EU/mg
 CFU:
 образуващи колония единици; EU: ендотоксинни единици.“


text:
 20.4.2012
 BG
 Официален вестник на Европейския съюз
 L 108/15
 РЕГЛАМЕНТ ЗА ИЗПЪЛНЕНИЕ (ЕC) No 338/2012 НА КОМИСИЯТА
 от 19 април 2012 година
 относно издаването на лицензии за внос, за които са подадени заявления през първите седем дни на месец април 2012 г. в рамките на тарифната квота за висококачествено говеждо месо, управлявана съгласно Регламент (ЕО) No 620/2009
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент (ЕО) No 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (2), и по-специално член 7, параграф 2 от него,
 като има предвид, че:
 (1)
 Регламент (ЕО) No 620/2009 на Комисията от 13 юли 2009 г. за управление на тарифна квота за внос на висококачествено говеждо месо (3) определя подробни правила за подаване на заявления и издаване на лицензии за внос.
 (2)
 В член 7, параграф 2 от Регламент (ЕО) No 1301/2006 се посочва, че когато количествата, обхванати от заявленията за лицензии, превишават наличните количества за периода на тарифната квота за внос, следва да бъде определен коефициент на разпределение, който се прилага за количествата, обхванати от всяко заявление за лицензия. Заявленията за лицензии за внос, подадени съгласно член 3 от Регламент (ЕО) No 620/2009 в периода от 1 до 7 април 2012 г., превишават наличните количества. Поради това следва да се определи до каква степен могат да се издават лицензии за внос, като се определи коефициентът на разпределение,
 ПРИЕ НАСТОЯЩИЯ РЕГЛАМЕНТ:
 Член 1
 Към заявленията за лицензии за внос, които се отнасят за квота с пореден номер 09.4449 и са подадени съгласно член 3 от Регламент (ЕО) No 620/2009 в периода от 1 до 7 април 2012 г., се прилага коефициент на разпределение в размер на 0,408411 %.
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 19 април 2012 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 238, 1.9.2006 г., стр. 13.
 (3) ОВ L 182, 15.7.2009 г., стр. 25.


text:
 31.1.2020
 BG
 Официален вестник на Европейския съюз
 L 27/10
 РЕГЛАМЕНТ ЗА ИЗПЪЛНЕНИЕ (ЕС) 2020/130 НА КОМИСИЯТА
 от 28 януари 2020 година
 за изменение на Регламент (ЕО) No 2368/2002 на Съвета относно въвеждане на схема за сертифициране в рамките на Кимбърлийския процес за международна търговия с необработени диаманти
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 2368/2002 на Съвета от 20 декември 2002 г. относно въвеждане на схема за сертифициране в рамките на Кимбърлийския процес за международна търговия с необработени диаманти (1), и по-специално член 20 от него,
 като има предвид, че:
 (1)
 В приложение II към Регламент (ЕО) No 2368/2002 се посочват участниците в схемата за сертифициране в рамките на Кимбърлийския процес и техните специално определени компетентни органи.
 (2)
 Необходимо е адресите на компетентните органи на няколко участници в Кимбърлийския процес да бъдат актуализирани.
 (3)
 През септември 2019 г. участниците в Кимбърлийския процес получиха уведомление от Китайската народна република, че Специалният административен район на Китайската народна република Макао официално ще прилага схемата за сертифициране в рамките на Кимбърлийския процес, считано от 1 октомври 2019 г.
 (4)
 Поради това приложение II към Регламент (ЕО) No 2368/2002 следва да бъде съответно изменено. За да може Специалният административен район на Китайската народна република Макао да започне възможно най-скоро да прилага схемата за сертифициране в рамките на Кимбърлийския процес по отношение на Съюза, настоящият регламент следва да влезе в сила по спешност на деня след деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Приложение II към Регламент (ЕО) No 2368/2002 се заменя с текста от приложението към настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 януари 2020 година.
 За Комисията
 Заместник-председател
 Josep BORRELL FONTELLES
 (1) ОВ L 358, 31.12.2002 г., стр. 28.
 ПРИЛОЖЕНИЕ
 „ПРИЛОЖЕНИЕ II
 Списък на участниците в схемата за сертифициране в рамките на Кимбърлийския процес и техните специално определени компетентни органи, посочени в членове 2, 3, 8, 9, 12, 17, 18, 19 и 20
 АНГОЛА
 Ministry of Mineral Resources and Petroleum
 Rua Engenheiro Armindo de Andrade, n.° 103
 Miramar Bairro Sambizanga
 1072 Luanda
 Angola
 АРМЕНИЯ
 Department of Gemstones and Jewellery
 Ministry of Trade and Economic Development
 M. Mkrtchyan 5, Room 407
 Yerevan, 0010
 Armenia
 АВСТРАЛИЯ
 Department of Foreign Affairs and Trade
 Trade Development Division
 R.G. Casey Building
 John McEwen Crescent
 Barton ACT 0221
 Australia
 БАНГЛАДЕШ
 Export Promotion Bureau
 TCB Bhaban
 1, Karwan Bazaar
 Dhaka
 Bangladesh
 БЕЛАРУС
 Ministry of Finance
 Department for Precious Metals and Precious Stones
 Sovetskaja Str, 7
 220010 Minsk
 Republic of Belarus
 БОТСУАНА
 Ministry of Minerals, Green Technology and Energy Security (MMGE)
 Fairgrounds Office Park, Plot No 50676 Block C
 P/Bag 0018
 Gaborone
 Botswana
 БРАЗИЛИЯ
 Ministry of Mines and Energy
 Esplanada dos Ministérios, Bloco U, 4o andar
 70065, 900 Brasília, DF
 Brazil
 КАМБОДЖА
 Ministry of Commerce
 Lot 19-61, MOC


text:
Road (113 Road), Phum Teuk Thla, Sangkat Teuk Thla
 Khan Sen Sok, Phnom Penh
 Cambodia
 КАМЕРУН
 National Permanent Secretariat for the Kimberley Process
 Ministry of Mines, Industry and Technological Development
 Intek Building, 6th floor,
 Navik Street
 BP 35601 Yaounde
 Cameroon
 КАНАДА
 International:
 Global Affairs Canada Natural Resources and Governance Division (MES) 125 Sussex Drive Ottawa, Ontario K1A 0G2
 Canada
 For General Enquiries at Natural Resources Canada:
 Kimberley Process Office
 Lands and Minerals Sector Natural Resources Canada (NRCan)
 580 Booth Street, 10th floor
 Ottawa, Ontario
 Canada K1A 0E4
 ЦЕНТРАЛНОАФРИКАНСКА РЕПУБЛИКА
 Secrétariat permanent du processus de Kimberley
 BP: 26 Bangui
 Central African Republic
 КИТАЙСКА НАРОДНА РЕПУБЛИКА
 Department of Duty Collection
 General Administration of China Customs (GACC)
 No 6 Jianguomen Nie Rev.
 Dongcheng District, Beijing 100730
 People’s Republic of China
 ХОНКОНГ, Специален административен район на Китайската народна република
 Department of Trade and Industry
 Hong Kong Special Administrative Region
 People’s Republic of China
 Room 703, Trade and Industry Tower
 700 Nathan Road
 Kowloon
 Hong Kong
 China
 МАКАО, Специален административен район на Китайската народна република
 Macao Economic Bureau
 Government of the Macao Special Administrative Region
 Rua Dr. Pedro José Lobo, No 1-3, 25th Floor
 Macao
 ДЕМОКРАТИЧНА РЕПУБЛИКА КОНГО
 Centre d’Expertise, d’Evaluation et de Certification des Substances Minérales Précieuses et Semi-précieuses (CEEC)
 3989, av des cliniques
 Kinshasa/Gombe
 Democratic Republic of Congo
 РЕПУБЛИКА КОНГО
 Bureau d’Expertise, d’Evaluation et de Certification des Substances Minérales Précieuses (BEEC)
 BP 2787
 Brazzaville
 Republic of Congo
 КОТ Д’ИВОАР
 Ministère des Mines et de la Géologie
 Secrétariat Permanent de la Représentation en Côte d’Ivoire du Processus de Kimberley (SPRPK-CI)
 Abidjan-Plateau, Immeuble les Harmonies II
 Abidjan
 Côte d’Ivoire
 ЕСВАТИНИ
 Office for the Commissioner of Mines
 Minerals and Mines Departments
 Third Floor Lilunga Building (West Wing),
 Somhlolo Road,
 Mbabane
 Eswatini
 ЕВРОПЕЙСКИ СЪЮЗ
 European Commission
 Service for Foreign Policy Instruments
 Office EEAS 03/330
 B-1049 Bruxelles/Brussel
 Belgium
 ГАБОН
 Centre Permanent du Processus de Kimberley (CPPK)
 Ministry of Equipment, Infrastructure, and Mines
 Immeuble de la Geologie, 261 rue Germain Mba
 B.P. 284/576
 Libreville
 Gabon
 ГАНА
 Ministry of Lands and Natural Resources
 Accra P.O. Box M 212
 Ghana
 ГВИНЕЯ
 Ministry of Mines and Geology
 Boulevard du Commerce – BP 295
 Quartier Almamya/Commune de Kaloum
 Conakry
 Guinea
 ГВИАНА
 Geology and Mines Commission
 P O Box 1028
 Upper Brickdam
 Stabroek
 Georgetown
 Guyana
 ИНДИЯ
 Government of India, Ministry of Commerce & Industry
 Udyog Bhawan
 New Delhi 110 011
 India
 ИНДОНЕЗИЯ
 Directorate of Export and Import Facility, Ministry of Trade M. I. Ridwan Rais Road, No 5 Blok I Iantai 4
 Jakarta Pusat Kotak Pos. 10110
 Jakarta
 Indonesia
 ИЗРАЕЛ
 Ministry of Economy and Industry Office of the Diamond Controller
 3 Jabotinsky Road
 Ramat Gan 52520
 Israel
 ЯПОНИЯ
 Agency for Natural Resources and Energy
 Mineral and Natural Resources Division
 1, Chiyoda-ku
 Tokyo
 Japan
 КАЗАХСТАН
 Ministry for Investments and Development of the Republic of Kazakhstan
 Committee for Technical Regulation and Metrology
 11, Mangilik el street
 Astana
 Republic of Kazakhstan
 РЕПУБЛИКА КОРЕЯ
 Ministry of Foreign Affairs
 United Nations Division 60 Sajik-ro 8-gil
 Jongno-gu
 Seoul 03172
 Korea
 ЛАОСКА НАРОДНОДЕМОКРАТИЧНА РЕПУБЛИКА
 Department of Import and Export
 Ministry of


text:
Industry and Commerce
 Phon Xay road, Saisettha District
 P.O. Box 4107
 Vientiane
 Lao PDR
 ЛИВАН
 Ministry of Economy and Trade
 Lazariah Building
 Down Town
 Beirut
 Lebanon
 ЛЕСОТО
 Department of Mines
 Ministry of Mining
 Corner Constitution and Parliament Road
 P.O. Box 750
 Maseru 100
 Lesotho
 ЛИБЕРИЯ
 Government Diamond Office
 Ministry of Mines and Energy
 Capitol Hill
 P.O. Box 10-9024
 1000 Monrovia 10
 Liberia
 МАЛАЙЗИЯ
 Ministry of International Trade and Industry
 MITI Tower,
 No 7, Jalan Sultan Haji Ahmad Shah
 50480 Kuala Lumpur
 Malaysia
 МАЛИ
 Ministère des Mines
 Bureau d’Expertise d’Evaluation et de Certification des Diamants Bruts
 Cité administrative, P.O. Box 1909
 Bamako
 République du Mali
 МАВРИЦИЙ
 Import Division
 Ministry of Industry, Commerce & Consumer Protection
 4th Floor, Anglo Mauritius Building
 Intendance Street
 Port Louis
 Mauritius
 МЕКСИКО
 Directorate-General for International Trade in Goods
 189 Pachuca Street, Condesa, 17th Floor
 Mexico City, 06140
 Mexico
 НАМИБИЯ
 The Government of Republic of Namibia Ministry of Mines and Energy
 Directorate of Diamond Affairs Private Bag 13297
 1st Aviation Road (Eros Airport)
 Windhoek
 Namibia
 НОВА ЗЕЛАНДИЯ
 Middle East and Africa Division
 Ministry of Foreign Affairs and Trade
 Private Bag 18 901
 Wellington
 New Zealand
 НОРВЕГИЯ
 Ministry of Foreign Affairs
 Department for Regional Affairs
 Section for Southern and Central Africa
 Box 8114 Dep
 0032 Oslo
 Norway
 ПАНАМА
 National Customs Authority
 Panama City, Curundu, Dulcidio Gonzalez Avenue, building # 1009
 Republic of Panama
 РУСКА ФЕДЕРАЦИЯ
 International:
 Ministry of Finance
 9, Ilyinka Street
 109097 Moscow
 Russian Federation
 Import and Export Authority:
 Gokhran of Russia
 14, 1812 Goda St.
 121170 Moscow
 Russian Federation
 СИЕРА ЛЕОНЕ
 Ministry of Mines and Mineral Resources
 Youyi Building
 Brookfields
 Freetown
 Sierra Leone
 СИНГАПУР
 Ministry of Trade and Industry
 100 High Street
 #09-01, The Treasury
 Singapore 179434
 ЮЖНА АФРИКА
 South African Diamond and Precious Metals Regulator
 251 Fox Street
 Doornfontein 2028
 Johannesburg
 South Africa
 ШРИ ЛАНКА
 National Gem and Jewellery Authority
 25, Galle Face Terrace
 Post Code 00300
 Colombo 03
 Sri Lanka
 ШВЕЙЦАРИЯ
 State Secretariat for Economic Affairs (SECO)
 Sanctions Unit
 Holzikofenweg 36
 CH-3003 Berne
 Switzerland
 ОТДЕЛНА МИТНИЧЕСКА ТЕРИТОРИЯ ТАЙВАН, ПЕНГУ, КИНМЕН И МАТЦУ
 Export/Import Administration Division
 Bureau of Foreign Trade
 Ministry of Economic Affairs
 1, Hu Kou Street
 Taipei, 100
 Taiwan
 ТАНЗАНИЯ
 Commission for Minerals
 Ministry of Energy and Minerals
 Kikuyu Avenue, P.O. Box 422
 40744 Dodoma
 Tanzania
 ТАЙЛАНД
 Department of Foreign Trade
 Ministry of Commerce
 563 Nonthaburi Road
 Muang District, Nonthaburi 11000
 Thailand
 ТОГО
 The Ministry of Mines and Energies
 Head Office of Mines and Geology
 216, Avenue Sarakawa
 B.P. 356
 Lomé
 Togo
 ТУРЦИЯ
 Foreign Exchange Department
 Undersecretariat of Treasury
 T.C. Bașbakanlık Hazine
 Müsteșarlığı İnönü Bulvarı No 36
 06510 Emek, Ankara
 Turkey
 Import and Export Authority:
 Istanbul Gold Exchange/Borsa Istanbul Precious Metals and Diamond
 Market (BIST)
 Borsa İstanbul, Resitpasa Mahallesi,
 Borsa İstanbul Caddesi No 4
 Sariyer, 34467, Istanbul
 Turkey
 УКРАЙНА
 Ministry of Finance
 State Gemological Centre of Ukraine
 38-44, Degtyarivska St.
 Kiev 04119
 Ukraine
 ОБЕДИНЕНИ АРАБСКИ ЕМИРСТВА
 U.A.E. Kimberley Process Office
 Dubai Multi Commodities Centre
 Dubai Airport Free Zone
 Emirates Security Building
 Block B, 2nd Floor, Office # 20
 P.O. Box 48800
 Dubai
 United Arab


text:
Emirates
 СЪЕДИНЕНИ АМЕРИКАНСКИ ЩАТИ
 United States Kimberley Process Authority
 U.S. Department of State
 Bureau of Economic and Business Affairs
 2201 C Street, NW
 Washington DC 20520
 United States of America
 ВЕНЕСУЕЛА
 Central Bank of Venezuela
 36 Av. Urdaneta, Caracas, Capital District
 Caracas
 ZIP Code 1010
 Venezuela
 ВИЕТНАМ
 Ministry of Industry and Trade
 Agency of Foreign Trade
 54 Hai Ba Trung
 Hoan Kiem
 Hanoi
 Vietnam
 ЗИМБАБВЕ
 Principal Minerals Development Office
 Ministry of Mines and Mining Development
 6th Floor, ZIMRE Centre
 Cnr L.Takawira St/ K. Nkrumah Ave.
 Harare
 Zimbabwe
 “


text:
 23.10.2018
 BG
 Официален вестник на Европейския съюз
 L 264/13
 РЕГЛАМЕНТ ЗА ИЗПЪЛНЕНИЕ (ЕС) 2018/1585 НА КОМИСИЯТА
 от 22 октомври 2018 година
 за предоставяне на дерогация от Регламент (ЕО) No 1967/2006 на Съвета по отношение на минималното разстояние от брега и минималната дълбочина за риболов с гъргър в териториалните води на Хърватия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море (1), и по-специално член 13, параграф 5 от него,
 като има предвид, че:
 (1)
 С член 13, параграф 3 от Регламент (ЕО) No 1967/2006 се забранява използването на гъргър в 300-метровата зона от брега или на 50-метровата изобата, където тази дълбочина е достигната на по-малко разстояние от брега.
 (2)
 По искане на някоя от държавите членки Комисията може да позволи дерогация от член 13, параграф 3 от Регламент (ЕО) No 1967/2006, ако са изпълнени определени условия по член 13, параграфи 5 и 9.
 (3)
 На 20 юни 2016 г. Комисията получи искане от Хърватия за дерогация от член 13, параграф 3 от посочения регламент за улов на кефалови риби (Mugilidae) с традиционен гъргър „ciplarica“, за улов на паламуд (Sarda sarda), ивичеста ауксида (Auxis rochei), малък тунец (Euthynnus alletteratus) и едра кехлибарена риба (Seriola dumerili) с традиционен гъргър „palamidara“, за улов на атерина (Atherina boyeri) с традиционен гъргър „oližnica“ и за улов на зарган (Belone belone) с традиционен гъргър „igličara“ в териториалните води на Хърватия.
 (4)
 Искането се отнася до риболовни дейности, които са вече разрешени от Хърватия, и обхваща кораби и риболовни уреди, за които е известно, че извършват риболов в продължение на над пет години и са експлоатирани в рамките плана за управление, приет от Хърватия на 30 март 2018 г. с Министерска наредба (2) в съответствие с член 19, параграф 2 от Регламент (ЕО) No 1967/2006 (наричан по-долу „хърватски план за управление“).
 (5)
 През април, юли и октомври 2016 г., както и през март 2017 г. Научният, технически и икономически комитет по рибарство (НТИКР) разгледа поисканата от Хърватия дерогация и свързания с нея план за управление. НТИКР изтъкна необходимостта от разяснения относно използваните риболовни уреди, прилова, наблюдението и научните данни. Хърватия предостави достатъчно разяснения на Комисията и преразгледа съответно плана за управление, като въведе допълнителни мерки относно контрола, управлението на флота, събирането на данни и наблюдението.
 (6)
 Поисканата от Хърватия дерогация отговаря на условията, посочени в член 13, параграфи 5 и 9 от Регламент (ЕО) No 1967/2006.
 (7)
 По-специално съществуват специфични географски ограничения, обусловени както от специфичната морфологична структура на Хърватия, характеризираща се с дълга брегова ивица и голям брой острови, така и от пространственото разпределение на целевите видове, обхващащо само определени зони и участъци в крайбрежните райони на дълбочина по-малко от 50 m. Поради това местата за риболов са ограничени.
 (8)
 Риболовът не може да се извършва с други уреди, тъй като само гъргърите имат необходимите технически характеристики за извършване на този вид риболов.
 (9)
 Освен това


text:
този вид риболов щади морската околна среда, тъй като гъргърите са много селективни, нямат контакт с морското дъно и не могат да се използват над пластовете с Posidonia oceanica.
 (10)
 Искането се отнася до 52 кораба. Поисканата от Хърватия дерогация следователно се отнася до ограничен брой кораби в сравнение с големия район на разпространение на флота с гъргъри, който представлява по-малко от 1 % от целия флот на Хърватия и отговаря на 16 825,84 тона бруто тонаж (БТ).
 (11)
 Тези кораби са включени в списък, съобщен на Комисията в съответствие с член 13, параграф 9 от Регламент (ЕО) No 1967/2006.
 (12)
 Хърватският план за управление установява всички подходящи определения за съответните рибни ресурси и гарантира в съответствие с член 13, параграф 9 от Регламент (ЕО) No 1967/2006, че риболовното усилие няма да се увеличи в бъдеще, тъй като разрешенията за риболов ще бъдат издадени само на определени 52 кораба, които вече имат разрешение за риболов от Хърватия. В това отношение следва да се отбележи, че в съответствие с хърватския план за управление и министерската наредба единствените места за риболов, в които се разрешава ползването на мрежа гъргър „oližnica“, се намират в зоната между нос Lako и нос Crna Punta, както и в риболовните подзони, означени като „E4“ и „F2“, а местата за риболов, в които е разрешен риболовът с всички традиционни мрежи гъргър („ciplarica“, „palamidara“, „igličara“ и „oližnica“) не включват зоните на националните паркове и специалните местообитания, където риболовът е строго забранен, какъвто е случаят със зоната на югоизток от нос Sveti Petar.
 (13)
 Съответните риболовни дейности отговарят на изискванията по член 4 от Регламент (ЕО) No 1967/2006, с които се забранява риболовът над споменатите местообитания. Грибовете се теглят във водната колона и нямат контакт с морското дъно.
 (14)
 Изискванията по член 8, параграф 1, буква з) от Регламент (ЕО) No 1967/2006 не са приложими, тъй като те се отнасят за траулерите.
 (15)
 Що се отнася до изискването за спазване на член 9, параграф 3 от Регламент (ЕО) No 1967/2006, където е установен минималният размер на окото на мрежата, Комисията отбелязва, че в съответствие с член 9, параграф 7 от същия регламент подобна дерогация не е възможна за гъргърите. Комисията отбелязва, че Хърватия не е разрешила дерогация от тези разпоредби в своя план за управление.
 (16)
 Тъй като съответните риболовни дейности се извършват много близо до брега, те не възпрепятстват дейностите на други кораби.
 (17)
 Планът за управление гарантира минимален улов на видове от приложение III към Регланент (ЕО) No 1967/2006, тъй като целевите видове са кефалови риби (Mugilidae), паламуд (Sarda sarda), ивичеста ауксида (Auxis rochei), малък тунец (Euthynnus alletteratus), едра кехлибарена риба (Seriola dumerili), атерина (Atherina boyeri) и зарган (Belone belone), които не са споменати в приложение III към Регламент (ЕО) No 1967/2006.
 (18)
 Риболовните дейности се отличават с висока степен на селективност и не се използват за улов на главоноги.
 (19)
 Планът за управление включва мерки за наблюдение на риболовните дейности, като по този начин отговаря на условията по член 14 от Регламент (ЕО) No 1224/2009 на Съвета


text:
(3).
 (20)
 Хърватският план за управление включва мерки за наблюдение на риболовните дейности, както е предвидено в член 13, параграф 9, трета алинея от Регламент (ЕО) No 1967/2006.
 (21)
 Поради това поисканата дерогация следва да бъде предоставена.
 (22)
 Съгласно плана за наблюдение, предвиден в нейния план за управление, Хърватия следва да представя на Комисията отчети през редовни интервали от време.
 (23)
 Ограничението на срока на дерогацията ще позволи да се гарантират своевременни корективни управленски мерки, ако докладът до Комисията покаже незадоволителен природозащитен статус на експлоатирания запас, като същевременно се предвиди възможност за оптимизиране на научната база с цел подобряване на плана за управление.
 (24)
 Мерките, предвидени в настоящия регламент, са в съответствие със становището на Комитета по рибарство и аквакултури,
 ПРИЕ НАСТОЯЩИЯ РЕГЛАМЕНТ:
 Член 1
 Дерогация
 1. Член 13, параграф 3, първа алинея от Регламент (ЕО) No 1967/2006 не се прилага в териториалните води на Хърватия за риболов на:
 а)
 кефалови риби (Mugilidae) с гъргър „ciplarica“;
 б)
 паламуд (Sarda sarda), ивичеста ауксида (Auxis rochei), малък тунец (Euthynnus alletteratus) и едра кехлибарена риба (Seriola dumerili) с гъргър „palamidara“;
 в)
 атерина (Atherina boyeri) с гъргър „oližnica“; и
 г)
 зарган (Belone belone) с гъргър „igličara“.
 2. Посочените в параграф 1 гъргъри се използват от кораби, които:
 а)
 имат регистрационен номер в плана за управление, приет от Хърватия в съответствие с член 19 от Регламент (ЕО) No 1967/2006;
 б)
 извършват риболов в продължение на над пет години и за които не се предвижда бъдещо увеличаване на използваното риболовно усилие; и
 в)
 притежават разрешение за риболов и провеждат операции съгласно хърватския план за управление.
 Член 2
 План за наблюдение и доклад
 В срок от три години от влизането в сила на настоящия регламент Хърватия изпраща на Комисията доклад, изготвен в съответствие с плана за наблюдение, установен в нейния план за управление.
 Член 3
 Влизане в сила
 Настоящият регламент влиза в сила на третия ден след деня на публикуването му в Официален вестник на Европейския съюз.
 Той се прилага от 26 октомври 2018 г. до 26 октомври 2021 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 октомври 2018 година.
 За Комисията
 Председател
 Jean-Claude JUNCKER
 (1) ОВ L 36, 8.2.2007 г., стр. 6.
 (2) Pravilnik o obavljanju gospodarskog ribolova na moru okružujućim mrežama plivaricom, palamidarom plivaricom, ciplaricom plivaricom, lokardarom plivaricom igličarom i plivaricom oližnicom, Narodne novine, ОВ 30/2018, изменен с Pravilnik o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, ОВ 49/2018, и с Pravilnik o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, ОВ 62/2018.
 (3) Регламент (ЕО) No 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) No 847/96, (ЕО) No 2371/2002, (ЕО) No 811/2004, (ЕО) No 768/2005, (ЕО)


text:
 2.7.2018
 BG
 Официален вестник на Европейския съюз
 L 165/12
 РЕГЛАМЕНТ ЗА ИЗПЪЛНЕНИЕ (ЕС) 2018/930 НА КОМИСИЯТА
 от 19 юни 2018 година
 за вписване на наименование в регистъра на защитените наименования за произход и защитените географски указания [„Pitina“ (IGP)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 50, параграф 2, буква а) от Регламент (ЕС) No 1151/2012 заявлението за регистрация на наименованието „Pitina“, подадено от Италия, бе публикувано в Официален вестник на Европейския съюз (2).
 (2)
 Тъй като Комисията не получи никакви възражения по член 51 от Регламент (ЕС) No 1151/2012, наименованието „Pitina“ следва да се регистрира,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се наименованието „Pitina“ (ЗГУ).
 Наименованието по първа алинея се използва за идентифициране на продукт от клас 1.2. Месни продукти (варени, осолени, пушени и др.) от приложение XI към Регламент за изпълнение (ЕС) No 668/2014 на Комисията (3).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 19 юни 2018 година.
 За Комисията,
 от името на председателя,
 Phil HOGAN
 Член на Комисията
 (1) ОВ L 343, 14.12.2012 г., стр. 1.
 (2) ОВ C 23, 23.1.2018 г., стр. 8.
 (3) Регламент за изпълнение (ЕС) No 668/2014 на Комисията от 13 юни 2014 г. за определяне на правила за прилагането на Регламент (ЕС) No 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


text:
 31.7.2018
 BG
 Официален вестник на Европейския съюз
 L 194/30
 РЕГЛАМЕНТ ЗА ИЗПЪЛНЕНИЕ (ЕС) 2018/1073 НА СЪВЕТА
 от 30 юли 2018 година
 за прилагане на член 21, параграф 2 от Регламент (ЕС) 2016/44 относно ограничителни мерки с оглед на положението в Либия
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (EС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) No 204/2011 (1), и по-специално член 21, параграф 2 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 18 януари 2016 г. Съветът прие Регламент (ЕС) 2016/44.
 (2)
 В съответствие с член 21, параграф 6 от Регламент (ЕС) 2016/44 Съветът направи преглед на списъка на посочените лица и образувания, който се съдържа в приложение III към посочения регламент.
 (3)
 Съветът стигна до заключението, че едно лице не следва повече да фигурира в списъка на лицата и образуванията, който се съдържа в приложение III към Регламент (ЕС) 2016/44.
 (4)
 Поради това приложение III към Регламент (ЕС) 2016/44 следва да бъде съответно изменено,
 ПРИЕ НАСТОЯЩИЯ РЕГЛАМЕНТ:
 Член 1
 Приложение III към Регламент (ЕС) 2016/44 се изменя, както е посочено в приложението към настоящия регламент.
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 30 юли 2018 година.
 За Съвета
 Председател
 G. BLÜMEL
 (1) ОВ L 12, 19.1.2016 г., стр. 1.
 ПРИЛОЖЕНИЕ
 В Регламент (ЕС) 2016/44, приложение III („Списък на физическите и юридическите лица, образуванията и органите, посочени в член 6, параграф 2“), част А. (Лица), вписване No 3 (относно ASHKAL, Omar) се заличава и оставащите вписвания се преномерират съответно.


text:
 24.1.2020
 BG
 Официален вестник на Европейския съюз
 L 19/1
 РЕГЛАМЕНТ ЗА ИЗПЪЛНЕНИЕ (ЕС) 2020/103 НА КОМИСИЯТА
 от 17 януари 2020 година
 за изменение на Регламент за изпълнение (ЕС) No 844/2012 по отношение на хармонизираното класифициране на активните вещества
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 19 и член 78, параграф 2 от него,
 като има предвид, че:
 (1)
 В Регламент за изпълнение (ЕС) No 844/2012 на Комисията (2) се определят разпоредбите, необходими за изпълнението на процедурата по подновяване на активните вещества в съответствие с Регламент (ЕО) No 1107/2009.
 (2)
 В съответствие с член 36, параграф 2 от Регламент (ЕО) No 1272/2008 на Европейския парламент и на Съвета (3) активните вещества по смисъла на Регламент (ЕО) No 1107/2009 при обичайни обстоятелства подлежат на хармонизирано класифициране и етикетиране. Поради това е целесъобразно да се определят редът и условията за внасяне от докладващата държава членка на предложения в Европейската агенция по химикали („Агенцията“) в съответствие с член 37, параграф 1 от Регламент (ЕО) No 1272/2008 при подновяването на одобрението за активни вещества съгласно член 14 от Регламент (ЕО) No 1107/2009.
 (3)
 В рамките на процедурата по подновяване следва да се предостави допълнително време на докладващата държава членка, за да може тя да изготви проекта на доклад за оценка във връзка с подновяването и досието, подадено до Агенцията, както и на Европейския орган за безопасност на храните („Органа“), за да може той да изготви заключението си. Поради това срокът, с който заявителите разполагат между подаването на заявлението за подновяване и подаването на допълнителните досиета, следва да бъде съкратен с три месеца, а този тримесечен срок следва да бъде преразпределен и добавен към сроковете, с които разполагат докладващата държава членка и Органът.
 (4)
 Като цяло е целесъобразно докладващата държава членка да внесе досие в съответствие с член 37, параграф 1 от Регламент (ЕО) No 1272/2008 за най-малко тези класове на опасност, които са от значение за определяне дали дадено активно вещество може да се счита за активно вещество с нисък риск съгласно член 22 от Регламент (ЕО) No 1107/2009 във връзка с точка 5.1.1 от приложение II към същия регламент, като това включва и класовете на опасност, които са от значение за критериите за изключване, установени в точки 3.6.2—3.6.4 и 3.7 от приложение II към Регламент (ЕО) No 1107/2009. Докладващата държава членка следва надлежно да обоснове защо не е оправдано хармонизирано класифициране и етикетиране за класовете на опасност, за които тя счита, че установените в Регламент (ЕО) No 1272/2008 критерии за хармонизирано класифициране и етикетиране не са изпълнени.
 (5)
 Когато обаче вече е внесено предложение в Агенцията, чиято оценка е в процес на изготвяне, докладващата държава членка следва да ограничи предложението до тези класове на опасност, които не са обхванати от вече внесеното предложение,


text:
освен ако счита, че е налична нова информация, която не е била част от внесеното предложение.
 (6)
 Освен това за класовете на опасност, изброени в точка 5.1.1 от приложение II към Регламент (ЕО) No 1107/2009, за които вече е издадено становище от Комитета за оценка на риска към Агенцията, е достатъчно докладващата държава членка надлежно да обоснове, че съществуващото становище на Комитета за оценка на риска продължава да е валидно. Агенцията може да представи мнението си по отношение на тази обосновка на докладващата държава членка.
 (7)
 Следва да се определят ориентировъчни срокове, за да се гарантира, че становището на Комитета за оценка на риска към Агенцията е на разположение на Органа, преди той да приеме заключението си въз основа на член 13 от Регламент (ЕО) No 844/2012.
 (8)
 Следва да се предвиди преходен период, за да може заявителите да се съобразят със съкратения период за изготвяне на досието между заявлението за подновяване и подаването на допълнителните досиета. Процедурите, за които вече са подадени допълнителни досиета, следва да не бъдат засегнати.
 (9)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕС) No 844/2012 се изменя, както следва:
 (1)
 В член 6 параграф 3 се заменя със следното:
 „3. Допълнителните досиета се подават не по-късно от 33 месеца преди изтичането на одобрението.“
 (2)
 В член 7, параграф 1 буква й) се заменя със следното:
 „й)
 предложение за класифициране, ако се смята, че веществото трябва да се класифицира или прекласифицира в съответствие с Регламент (ЕО) No 1272/2008 на Европейския парламент и на Съвета (*1);
 (*1) Регламент (ЕО) No 1272/2008 на Европейския парламент и на Съвета от 16 декември 2008 година относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) No 1907/2006 (ОВ L 353, 31.12.2008 г., стр. 1)“."
 (3)
 Член 11 се изменя, както следва:
 а)
 в параграф 1 думите „12 месеца“ се заменят с думите „13 месеца“;
 б)
 в параграф 2 буква д) се заменя със следното:
 „д)
 предложение за класифициране или, ако е приложимо, неговото потвърждение, или за прекласифициране на активното вещество съгласно критериите на Регламент (ЕО) No 1272/2008, както е посочено в досието, което трябва да се представя съгласно параграф 9, и в съответствие с него;“;
 в)
 в параграф 5, второ изречение думата „дванадесетмесечния“ се заменя с думата „тринайсетмесечния“;
 г)
 в параграф 6, второ изречение думата „дванадесетмесечния“ се заменя с думата „тринайсетмесечния“;
 д)
 добавя се следният параграф 9:
 „9. Най-късно в момента на подаването на проекта на доклад за оценка във връзка с подновяването докладващата държава членка внася в Европейската агенция по химикали („Агенцията“) предложение съгласно член 37, параграф 1 от Регламент (ЕО) No 1272/2008 и в съответствие с изискванията на Агенцията, за да получи становище относно хармонизирано класифициране на активното вещество най-малко за следните класове на опасност:
 —
 взривни вещества;
 —
 остра токсичност;
 —
 корозия/дразнене на кожата;
 —
 сериозно увреждане на очите/дразнене на очите;
 —
 сензибилизация


text:
на дихателните пътища или кожата;
 —
 мутагенност за зародишни клетки;
 —
 канцерогенност;
 —
 токсичност за репродукцията;
 —
 специфична токсичност за определени органи — еднократна експозиция;
 —
 специфична токсичност за определени органи — повтаряща се експозиция;
 —
 опасност за водната околна среда.
 Докладващата държава членка надлежно обосновава мнението си, че критериите за класифициране не са изпълнени за един или повече от тези класове на опасност.
 Когато обаче в Агенцията вече е внесено предложение за класифициране на дадено активно вещество, а оценката му е в процес на изготвяне, докладващата държава членка внася допълнително предложение за класифициране, ограничено до тези от изброените по-горе класове на опасност, които не са обхванати от вече внесеното предложение, освен ако е налична нова информация по отношение на изброените по-горе класове на опасност, която не е била част от внесеното предложение.
 За класовете на опасност, за които вече е издадено становище от Комитета за оценка на риска към Агенцията, създаден съгласно член 76, параграф 1, буква в) от Регламент (ЕО) No 1907/2006, е достатъчно — независимо от това дали споменатото становище е послужило за основа на решение относно вписване за хармонизирано класифициране и етикетиране на дадено вещество в приложение VI към Регламент (ЕО) No 1272/2008 — докладващата държава членка надлежно да обоснове в предложението си до Агенцията, че съществуващото становище — или когато то вече е послужило за основа на решение относно включването в приложение VI — съществуващото класифициране, остава валидно по отношение на класовете на опасност, изброени в първата алинея. Агенцията може да представи мнението си по отношение на предложението на докладващата държава членка.“
 (4)
 След член 11а се вмъква следният член 11б:
 „Член 11б
 Комитетът за оценка на риска се стреми да приеме становището, посочено в член 37, параграф 4 от Регламент (ЕО) No 1272/2008, в срок от 13 месеца от внасянето на предложението, посочено в член 11, параграф 9.“
 (5)
 В член 12 параграф 1 се заменя със следното:
 „1. Органът проверява дали проектът на доклад за оценка във връзка с подновяването, получен от докладващата държава членка, съдържа цялата необходима информация в съгласувания формат, и най-късно три месеца след получаването му го препраща на заявителя и останалите държави членки.“
 (6)
 В член 13, параграф 1 първото изречение се заменя със следното:
 „В петмесечен срок след изтичане на срока, посочен в член 12, параграф 3, или в рамките на две седмици след приемането на становището на Комитета за оценка на риска, посочено в член 37, параграф 4 от Регламент (ЕО) No 1272/2008 (ако такова вече е прието) — в зависимост от това кое от двете събития настъпва по-късно, Органът приема заключение по въпроса дали може да се очаква активното вещество да отговаря на критериите за одобрение, предвидени в член 4 от Регламент (ЕО) No 1107/2009; за това заключение той се съобразява със съвременните научно-технически познания, използва наличните към момента на подаване на допълнителните досиета ръководства и взема предвид становището на Комитета за оценка на риска.“
 (7)
 В член 14, параграф 1 втората алинея се заменя със следното:
 „Докладът за подновяване и проектът на регламент вземат предвид


text:
проекта за доклад за оценка във връзка с подновяването, изготвен от докладващата държава членка, коментарите, посочени в член 12, параграф 3 от настоящия регламент, заключението на Органа, ако е представено такова, както и становището на Комитета за оценка на риска, посочено в член 37, параграф 4 от Регламент (ЕО) No 1272/2008, ако има такова.“
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага за процедурите по подновяване на одобрението на тези активни вещества, за които срокът на одобрението изтича на или след 13 май 2023 г.
 Той обаче не се прилага за процедурите по подновяване на одобрението на активни вещества, за които вече са били подадени допълнителни досиета преди датата на приемане на настоящия регламент.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 17 януари 2020 година.
 За Комисията
 Председател
 Ursula VON DER LEYEN
 (1) ОВ L 309, 24.11.2009 г., стр. 1.
 (2) Регламент за изпълнение (ЕС) No 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).
 (3) Регламент (ЕО) No 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) No 1907/2006 (ОВ L 353, 31.12.2008 г., стр. 1).


text:
 17.1.2020
 BG
 Официален вестник на Европейския съюз
 L 13/13
 РЕГЛАМЕНТ ЗА ИЗПЪЛНЕНИЕ (ЕС) 2020/37 НА КОМИСИЯТА
 от 16 януари 2020 година
 за изменение на Регламент (ЕО) No 1210/2003 на Съвета относно определени специфични ограничения върху икономическите и финансовите отношения с Ирак
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) No 2465/96 (1), и по-специално член 11, буква б) от него,
 като има предвид, че:
 (1)
 В приложение III към Регламент (ЕО) No 1210/2003 са изброени обществените органи, корпорациите и службите, физическите и юридическите лица, органите и образуванията на предишното правителство на Ирак, чиито финансови средства и икономически ресурси, които са се намирали извън Ирак на 22 май 2003 г., са замразени съгласно същия регламент,
 (2)
 На 2 януари 2020 г. Комитетът по санкциите към Съвета за сигурност на Организацията на обединените нации реши да заличи петнадесет вписвания от списъка на лицата и образуванията, по отношение на които следва да се прилага замразяването на финансови средства и на икономически ресурси.
 (3)
 Поради това приложение III към Регламент (ЕО) No 1210/2003 следва да бъде съответно изменено,
 ПРИЕ НАСТОЯЩИЯ РЕГЛАМЕНТ:
 Член 1
 Приложение III към Регламент (ЕО) No 1210/2003 се изменя в съответствие с посоченото в приложението към настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 16 януари 2020 година.
 За Комисията
 Председател
 Ursula VON DER LEYEN
 (1) ОВ L 169, 8.7.2003 г., стр. 6.
 ПРИЛОЖЕНИЕ
 В приложение III към Регламент (ЕО) No 1210/2003 се заличават следните вписвания:
 „21.
 BAGHDAD MUNICIPALITY. Адрес: Khulafa Street, Khulafa Square, Baghdad, Iraq.“
 „24.
 CHEMICAL, PETROCHEMICAL, MECHANICAL AND METALURICAL TRAINING CENTRE. Адрес: P.O. Box 274, Ashar, Basrah, Iraq.“
 „31.
 DIRECTORATE GENERAL OF MINOR PROJECTS AND RURAL ELECTRIFICATION. Адрес: P.O. Box 788, Al-Karradah Al-Sharkiya, Arasat Al-Hindiya no. 81, Building No. 137/327, Baghdad, Iraq.“
 „32.
 DIRECTORATE OF TRAINING CENTRE FOR IRON AND STEEL. Адрес: P.O. Box 421, Basrah Khor Al-Zubair, Basrah, Iraq.“
 „77.
 MECHANICAL TRAINING CENTRE/NASSIRIYA. Адрес: P.O. Box 65, Nassiriyah, Nassiriyah, Iraq.“
 „144.
 STATE ENTERPRISE FOR RUBBER INDUSTRIES. Адреси: (a) P.O. Box 5763, Iskandariya, Iraq; (б) P.O.Box 367, Iskandariyah-Babylon Governate, Iraq.“
 „146.
 STATE ENTERPRISE FOR PHOSPHATES. Адреси: (a) P.O. Box 5954, East Gate, Sadoon St., Baghdad, Iraq; (b) P.O. Box 5954, South Gate, Al-Kaim, Anbar, Baghdad, Iraq.“
 „156.
 STATE ESTABLISHMENT FOR AGRICULTURAL MARKETING. Адрес: Eastern Karrda, Baghdad, Iraq.“
 „172.
 STATE ORGANISATION FOR AGRICULTURAL MARKETING. Адрес: Karkh, Nisoor Square, Baghdad, Iraq.“
 „173.
 STATE ORGANISATION FOR AGRICULTURAL MECHANISATION AND AGRICULTURAL SUPPLIES (или (a) STATE ORGANISATION FOR AGRICULTURAL MECHANISATION, (б) STATE ESTABLISHMENT FOR AGRICULTURAL MECHANISATION, (в) CENTRE FOR AGRICULTURAL MECHANISATION, (г) STATE ESTABLISHMENT FOR AGRICULTURAL SUPPLIES). Адреси: (a) P.O. Box 26028, Waziriya, opp Al Bakr University, Baghdad, Iraq; (б) P.O. Box 96101, Abu Nuvas


text:
St., Baghdad, Iraq; (в) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; (г) P.O. Box 1045, Waziriyah, Baghdad, Iraq.“
 „178.
 STATE ORGANISATION FOR ELECTRICITY (или (a) STATE ORGANISATION OF ELECTRICITY, SOUTHERN ELECTRICAL REGION; (б) STATE ORGANISATION OF ELECTRICITY/DEPARTMENT OF COMPUTING AND STATISTICS). Адреси: (a) Off Jumhuriya St/Building 166, Nafoora Square, P.O. Box 5796, Baghdad, Iraq; (б) P.O. Box 230, Basrah, Iraq; (в) P.O. Box 14171 Jumhuriya St., Maidan Building No 9, Baghdad, Iraq.“
 „181.
 STATE ORGANISATION FOR FOOD INDUSTRIES. Адрес: P.O. Box 2301, Alwiya, Camp Sarah Khatoon, Baghdad, Iraq.“
 „190.
 STATE ORGANISATION OF HOUSING. Адрес: P.O. Box 5824, Jumhuriya Street, Baghdad, Iraq.“
 „199.
 STEEL AND TIMBER STATE ENTERPRISE (или STATE TRADING ENTERPRISE FOR STEEL AND TIMBER). Адрес: Arasat Al Hindya St., Salman Daoud Al Haydar Building, P.O. Box 602, Baghdad, Iraq.“
 „202.
 VOCATIONAL TRAINING CENTRE FOR ENGINEERING AND METALLIC INDUSTRIES (или VOCATIONAL TRAINING CENTRE FOR ENGINEERING). Адрес: Iskandariya-Babil, Iraq.“


text:
 12.3.2016
 BG
 Официален вестник на Европейския съюз
 L 67/18
 РЕГЛАМЕНТ ЗА ИЗПЪЛНЕНИЕ (ЕС) 2016/354 НА СЪВЕТА
 от 11 март 2016 година
 за прилагане на член 17, параграф 1 от Регламент (ЕС) No 224/2014 относно ограничителни мерки с оглед на положението в Централноафриканската република
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) No 224/2014 на Съвета от 10 март 2014 г. относно ограничителни мерки с оглед на положението в Централноафриканската република (1), и по-специално член 17, параграф 1 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 10 март 2014 г. Съветът прие Регламент (ЕС) No 224/2014.
 (2)
 На 7 март 2016 г. комитетът към Съвета за сигурност на ООН, създаден съгласно Резолюция 2127 (2013) на Съвета за сигурност на ООН, добави едно лице и едно образувание в списъка на лицата и образуванията, подлежащи на ограничителни мерки.
 (3)
 Поради това приложение I към Регламент (ЕС) No 224/2014 следва да бъде съответно изменено,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕС) No 224/2014 се изменя съгласно предвиденото в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 март 2016 година.
 За Съвета
 Председател
 A.G. KOENDERS
 (1) ОВ L 70, 11.3.2014 г., стр. 1.
 ПРИЛОЖЕНИЕ
 В приложение I към Регламент (ЕС) No 224/2014 се добавят следните вписвания:
 А. Лица
 „9.
 Joseph KONY (други имена: a) Kony; б) Joseph Rao Kony; в) Josef Kony; г) Le Messie sanglant („Кървавият месия“).
 Длъжност: командващ на Божията армия за съпротива
 Дата на раждане: a) 1959 г.; б) 1960 г.; в) 1961 г.; г) 1963 г.; д) 18 септември 1964 г.; е) 1965 г.; ж) (август 1961 г.); з) (юли 1961 г.); и) 1 януари 1961 г.; й) (април 1963 г.)
 Място на раждане: a) Palaro Village, Palaro Parish, Omoro County, Gulu District, Uganda; б) Odek, Omoro, Gulu, Uganda; в) Atyak, Uganda.
 Гражданство: угандийски паспорт
 Адрес: a) Vakaga, Централноафриканска република; б) Haute-Kotto, Централноафриканска република; в) Basse-Kotto, Централноафриканска република; г) Haut-Mbomou, Централноафриканска република; д) Mbomou, Централноафриканска република; е) Haut-Uolo, Демократична република Конго; ж) Bas-Uolo, Демократична република Конго; з) (предполагаем адрес: Kafia Kingi (територия на границата между Судан и Южен Судан, чийто окончателен статут все още предстои да бъде определен). Според съобщенията, от януари 2015 г. 500 части на Божията армия за съпротива са били експулсирани от Судан).
 Дата на включване в списъка: 7 март 2016 г.
 Друга информация:
 Кони е основател и ръководител на Божията армия за съпротива (вж. No 002). Под негово ръководство Божията армия за съпротива участва в отвличането, убийството и осакатяването на хиляди цивилни в цяла Централна Африка. Божията армия за съпротива е отговорна за отвличането, разселването, извършването на сексуално насилие и убийството на стотици хора в ЦАР; плячкосва и унищожава гражданска собственост.


text:
Името на бащата е Luizi Obol. Името на майката е Nora Obol.
 Сведения от описателното обобщение на основанията за включване в списъка, предоставено от Комитета по санкциите:
 Joseph Kony беше включен в списъка на 7 март 2016 г. съгласно точка 12 и точка 13, букви б), в) и г) от Резолюция 2262 (2016), поради това че „участва във или оказва подкрепа за действия, насочени срещу мира, стабилността или сигурността на ЦАР“, „участва в планирането, ръководенето или извършването на действия в ЦАР, които са в нарушение на приложимото международно право в областта на правата на човека или на приложимото международно хуманитарно право, или представляват потъпкване или нарушение на правата на човека, включително действия, включващи сексуално насилие, действия срещу цивилното население, нападения на етническа или религиозна основа, нападения на училища и болници, както и отвличания и принудително разселване“, „набира или използва деца във въоръжения конфликт в ЦАР в нарушение на приложимото международно право“ и „оказва подкрепа на въоръжени групи или престъпни мрежи чрез незаконната експлоатация или търговия с природни ресурси във или от ЦАР, включително диаманти, злато и продукти от видове от дивата флора и фауна“.
 Допълнителни сведения:
 Кони основава Божията армия за съпротива и бива описван като основател на групировката, религиозен водач, председател и главнокомандващ. Възникнала в северната част на Уганда през 80-те години на ХХ век, Божията армия за съпротива се занимава с отвличане, убийства и осакатяване на хиляди цивилни в цяла Централна Африка. Поради нарастващ военен натиск през 2005 и 2006 г. Кони нарежда на Божията армия за съпротива да се оттегли от Уганда. Оттогава Божията армия за съпротива действа в Демократична република Конго (ДРК), Централноафриканската република, Южен Судан и, според сведенията, Судан.
 Като лидер на Божията армия за съпротива Kony разработва и прилага стратегията на армията, в това число периодични нареждания за извършване на нападения и жестоко третиране на цивилното население. От декември 2013 г. под ръководството на Joseph Kony Божията армия за съпротива отвлича, разселва, извършва сексуално насилие и убива стотици хора в ЦАР и плячкосва и унищожава гражданска собственост. Съсредоточена в източната част на ЦАР и според твърденията в Kafia Kingi, територия на границата между Судан и Южен Судан, чийто окончателен статут все още предстои да бъде определен, но военен контрол върху която упражнява Судан, Божията армия за съпротива напада села и плячкосва храна и провизии. Бойците устройват засади, за да нападат силите за сигурност, и крадат снаряжението им; освен това бойците от Божията армия за съпротива нападат и плячкосват села, в които няма военно присъствие. Зачестили са нападенията на Божията армия за съпротива над диамантени и златни мини.
 Kony има заповед за арест, издадена от Международния наказателен съд. МНС е повдигнал срещу него дванадесет обвинения в престъпления срещу човечеството, сред които убийство, заробване, сексуално заробване, изнасилване, антихуманни действия, причиняващи тежки телесни повреди и страдание, и двадесет и едно обвинения във военни престъпления, включващи убийство, жестоко отношение към цивилни лица, умишлено нападение на цивилно население, ограбване, изнасилване и включване чрез отвличане на деца на възраст под 15 години.
 Кони издава периодични нареждания към бунтовниците за плячкосване


text:
на диаманти и злато от миньори занаятчии в източната част на Централноафриканска република. Според твърденията някои от минералите впоследствие биват пренасяни от групировката на Kony в Судан или се търгуват с местни цивилни и членове на бившата Селека.
 Освен това Kony е наредил на своите бойци да извършват незаконен лов на слонове в националния парк Garamba в Демократична република Конго, откъдето според сведенията слонските бивни се пренасят през източната част на Централноафриканската република в Судан, където според сведенията висши служители на Божията армия за съпротива ги продават и търгуват с тях с търговци и местни служители от Судан. Търговията със слонова кост съставлява значителен източник на доходи за групировката на Kony. Според съобщения от януари 2015 г. 500 части на Божията армия за съпротива са били експулсирани от Судан.“
 Б. Образувания
 „2.
 АРМИЯ ЗА БОЖИЯ СЪПРОТИВА (други имена: a) LRA; б) Божие движение за съпротива (LRM); в) Божия армия/движение за съпротива (LRM/A)
 Адрес: а) Vakaga, Централноафриканска република; б) Haute-Kotto, Централноафриканска република; в) Basse-Kotto, Централноафриканска република; г) Haut-Mbomou, Централноафриканска република; д) Mbomou, Централноафриканска република; е) HautUolo, Демократична република Конго; ж) Bas-Uolo, Демократична република Конго; з) (предполагаем адрес: Kafia Kingi (територия на границата между Судан и Южен Судан, чийто окончателен статут все още предстои да бъде определен). Според съобщения от януари 2015 г. 500 части на Божията армия за съпротива са били експулсирани от Судан.
 Дата на включване в списъка: 7 март 2016 г.
 Други сведения: Възниква в северната част на Уганда през 80-те години на ХХ век. Участва в отвличането, убийството и осакатяването на хиляди цивилни в Централна Африка, включително стотици в Централноафриканската република. Ръководена е от Joseph Kony.
 Сведения от описателното обобщение на основанията за включване в списъка, предоставено от Комитета по санкциите:
 Божията армия на съпротивата беше включена в списъка на 7 март 2016 г. съгласно точка 12 и точка 13, букви б), в) и г) от Резолюция 2262 (2016), поради това че „участва във или оказва подкрепа за действия, насочени срещу мира, стабилността или сигурността на ЦАР“, „участва в планирането, ръководенето или извършването на действия в ЦАР, които са в нарушение на приложимото международно право в областта на правата на човека или на приложимото международно хуманитарно право, или представляват потъпкване или нарушение на правата на човека, включително действия, включващи сексуално насилие, действия срещу цивилното население, нападения на етническа или религиозна основа, нападения на училища и болници, както и отвличания и принудително разселване“, „набира или използва деца във въоръжения конфликт в ЦАР в нарушение на приложимото международно право“ и „оказва подкрепа на въоръжени групи или престъпни мрежи чрез незаконната експлоатация или търговия с природни ресурси във или от ЦАР, включително диаманти, злато и продукти от видове от дивата флора и фауна“.
 Допълнителни сведения:
 Възникнала в северната част на Уганда през 80-те години на ХХ век, Божията армия за съпротива извършва отвличания, убийства и осакатяване на хиляди цивилни в цяла Централна Африка. Поради нарастващ военен натиск през 2005 и 2006 г. Joseph Kony нарежда на Божията армия за съпротива да се оттегли от Уганда. Оттогава Божията армия за съпротива действа


text:
в Демократична република Конго (ДРК), Централноафриканската република, Южен Судан и, според сведенията, Судан.
 От декември 2013 г. Божията армия за съпротива отвлича, разселва, извършва сексуално насилие и убива стотици хора в ЦАР и плячкосва и унищожава гражданска собственост. Съсредоточена в източната част на ЦАР и според твърденията в Kafia Kingi, територия на границата между Судан и Южен Судан, чийто окончателен статут все още предстои да бъде определен, но военен контрол върху която упражнява Судан, Божията армия за съпротива напада села и плячкосва храна и провизии. Бойците устройват засади, за да нападат силите за сигурност, и крадат снаряжението им; освен това бойците от Божията армия за съпротива нападат и плячкосват села, в които няма военно присъствие. Зачестили са нападенията на Божията армия за съпротива над диамантени и златни мини.
 Клетките на Божията армия за съпротива често се придружават от пленници, които са принуждавани да работят като носачи, готвачи и сексуални роби. Божията армия за съпротива извършва основано на пола насилие, включително изнасилвания на жени и млади момичета.
 През декември 2013 г. Божията армия за съпротива отвлича десетки хора в Haute-Kotto. Според сведенията от началото на 2014 г. Божията армия за съпротива участва в отвличането на стотици цивилни лица в ЦАР.
 В началото на 2014 г. бойци от Божията армия за съпротива нападат неколкократно Obo, префектура Haut-Mbomou в източната част на ЦАР.
 Между май и юли 2014 г. Божията армия на спасението продължава да извършва нападения в Obo и на други места в югоизточната част на ЦАР, в т.ч. видимо координирани нападения и отвличания в префектура Mbomou в началото на юни.
 Поне от 2014 г. насам Божията армия на спасението участва в бракониерство и трафик на слонове с цел генериране на приходи. Съобщава се, че Божията армия на спасението извършва трафик на слонова кост от националния парк Garamba в северната част на ЦАР в Дарфур, която разменя за оръжия и провизии. Според сведенията Божията армия на спасението превозва слонски бивни, придобити чрез бракониерство, през ЦАР в Дарфур, Судан, с цел продажба. Освен това се съобщава, че от началото на 2014 г. Kony дава нареждания на бойци от Божията армия за съпротива за плячкосване на диаманти и злато от миньори в източната част на ЦАР, които да бъдат превозвани в Судан. Според сведенията от януари 2015 г. 500 части на Божията армия за съпротива са били експулсирани от Судан.
 В началото на февруари 2015 г. тежковъоръжени бойци от Божията армия за съпротива отвличат цивилни в Kpangbayanga, Haut-Mbomou, и крадат хранителни продукти.
 На 20 април 2015 г. нападение на Божията армия за съпротива и отвличане на деца от Ndambissoua, в югоизточната част на ЦАР, карат по-голямата част от жителите на селото да избягат. Освен това в началото на юли 2015 г. Божията армия за съпротива напада няколко села в южната част на префектура Haute-Kotto; нападенията включват плячкосване, насилие срещу цивилни лица, изгаряне на къщи и отвличане.
 От януари 2016 г. приписваните на Божията армия за съпротива нападения се увеличават в Mbomou, Haut-Mbomou и Haute-Kotto, като засягат по-специално миннодобивни райони в Haute-Kotto. Тези нападения включват


text:
 6.8.2020
 BG
 Официален вестник на Европейския съюз
 L 257/14
 РЕГЛАМЕНТ ЗА ИЗПЪЛНЕНИЕ (ЕС) 2020/1159 НА КОМИСИЯТА
 от 5 август 2020 г. година
 за изменение на регламенти (ЕС) No 1321/2014 и (ЕС) 2015/640 по отношение на въвеждането на нови допълнителни изисквания за летателна годност
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1139 на Европейския парламент и на Съвета относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) No 2111/2005, (ЕО) No 1008/2008, (ЕС) No 996/2010, (ЕС) No 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) No 552/2004 и (ЕО) No 216/2008 на Европейския парламент и на Съвета и Регламент (ЕИО) No 3922/91 на Съвета (1), и по-специално член 17, параграф 1, буква з) от него,
 като има предвид, че:
 (1)
 Съгласно член 76, параграф 3 от Регламент (ЕС) 2018/1139 Агенцията за авиационна безопасност на Европейския съюз („Агенцията“) издава сертификационни спецификации („CS“) и редовно ги актуализира. Не се изисква обаче въздухоплавателно средство, чийто проект вече е бил сертифициран, да отговаря на актуализирана версия на сертификационните спецификации при производство или докато е в експлоатация. Следователно, за да се поддържа високо равнище на авиационната безопасност и на екологичните изисквания в Съюза, следва да се въведат разпоредби за съответствието на такива въздухоплавателни средства с допълнителни изисквания за летателна годност, които не са били включени в първоначалната сертификационна спецификация към момента на сертифициране на проекта. С Регламент (ЕС) 2015/640 на Комисията (2) се определят такива допълнителни изисквания за летателна годност. Посоченият регламент следва да бъде изменен, за да се добавят нови изисквания относно стареещите въздухоплавателни средства.
 (2)
 През 2007 г. Агенцията публикува приемливи начини за постигане на съответствие (AMC) 20-20, които предоставят технически насоки за разработване на програма за постоянна конструктивна цялост, чиято цел е да се гарантира безопасната експлоатация на стареещите въздухоплавателни средства през целия им експлоатационен срок. Поради необвързващия характер на AMC прилагането на тези насоки може да е непоследователно в рамките на Съюза. В резултат на това в момента в експлоатация може да има големи въздухоплавателни средства, които са проектирани, променени или ремонтирани, без да бъдат разгледани ефективно въпросите с оценките на устойчивостта при повреди, натрупване на повреди, дължащи се на умора на материала, и предотвратяването на корозия. С цел предотвратяване на катастрофални откази, дължащи се на умора на материала, включително натрупване на повреди, дължащи се на умора на материала и корозия, в Регламент (ЕС) 2015/640 следва да бъдат въведени допълнителни изисквания за летателната годност на стареещи въздухоплавателни средства.
 (3)
 Може да се счита, че всяко въздухоплавателно средство започва да старее от момента на своето производство. Стареенето на въздухоплавателното средство зависи от фактори като възрастта, броя на полетните цикли и броя на летателните часове. Отделните компоненти на въздухоплавателните средства стареят по различен начин, а някои от факторите за стареене са умората на материала, настъпила вследствие на повтарящи се цикли, износването, влошаването на състоянието и корозията. Тези


text:
фактори могат да породят сериозни опасения за безопасността, ако не се управляват правилно през целия жизнен цикъл на въздухоплавателното средство. Практическият опит показва, че е необходимо непрекъснато да се актуализират познанията относно конструктивната цялост на стареещите въздухоплавателни средства. Поради това в Регламент (ЕС) 2015/640 следва да бъдат въведени нови изисквания за актуализиране на познанията относно факторите за стареене въз основа на експлоатационния опит в реално време и с използването на съвременни инструменти за анализ и изпитване.
 (4)
 Тези изисквания за стареещите въздухоплавателни средства следва да гарантират, че притежателите на одобрение на проекта изготвят данните и следват процедурите, инструкциите и ръководствата, необходими за предотвратяване на конструктивните откази, свързани със стареенето, които се дължат на корозия и умора на материала, и ги предоставят на операторите. За да се постигне това, от притежателите на одобрение на проекта следва да се изисква да разработят цялостна програма за постоянна конструктивна цялост за типа въздухоплавателно средство и да оценят съществуващите промени и проекти за ремонти с оглед на устойчивостта при повреди. В същото време от операторите следва да се изисква да включват в програмата си за техническо обслужване горепосочените данни, като същевременно обърнат внимание на неблагоприятните въздействия от промените и ремонтите на всеки корпус и свързаните с него изисквания за техническо обслужване.
 (5)
 За да се гарантира, че въпросните данни, процедури, инструкции и ръководства, изготвени въз основа на новите изисквания, се използват и по отношение на техническото обслужване на големи самолети, точка М.А.302 от приложение I към Регламент (ЕС) No 1321/2014 (3) трябва да се позовава на изискванията, въведени в част 26 от приложение I към Регламент (ЕС) 2015/640.
 (6)
 В държавите членки понастоящем са регистрирани няколкостотин големи самолети с товарни или багажни отделения от клас D. Рискът от неконтролируеми пожари в този вид отделения се счита за висок, по-специално като се има предвид, че превозът на литиеви батерии в товарните или багажните отделения се е увеличил през последните години, заедно с установения риск от неконтролируемо прегряване и последващи пожари, свързан с тези батерии.
 (7)
 През септември 2007 г. Агенцията въведе нови стандарти за проектиране, с които се премахват товарните и багажните отделения от клас D от сертификационните спецификации за големите самолети. Тези стандарти са насочени към намаляване на риска от наранявания или смъртни случаи при пожар в товарното или багажното отделение по време на полет, но се прилагат само за големи самолети, сертифицирани въз основа на искания, отправени след септември 2007 г. Като се има предвид, че някои големи самолети може да не са в съответствие с посочените стандарти и като се отчетат естеството и рискът на операциите с големи самолети, тези стандарти следва да се прилагат сега за всички големи самолети, сертифицирани от Агенцията, които са в експлоатация.
 (8)
 През последните няколко десетилетия излизането извън границите на пистата за излитане и кацане (ПИК) е основен фактор, който допринася за произшествията в световен мащаб и представлява значителен риск за авиационната безопасност. Излизането извън границите на ПИК се определя като една от двете ключови области с най-висок риск в годишния преглед на безопасността за 2018 г.


text:
на ЕААБ. Освен това излизането извън границите на ПИК е причина за 30 % от произшествията с нелетален изход за същия период и за същата популация. Броят на случаите на излизане извън границите на ПИК по време на кацане се е увеличил съразмерно на нарастването на въздушното движение. Тъй като се очаква авиационният трафик да продължи да нараства както в световен мащаб, така и в Европа, ако не бъдат предприети действия, може да се очаква и броят на случаите на излизане извън границите на ПИК да продължи да нараства.
 (9)
 През януари 2020 г. Агенцията въведе нови стандарти за проектиране за монтиране на системи в помощ на летателните екипажи при вземането на решения при подхода за кацане и при кацане. Посочените стандарти целят намаляване на риска от излизане извън границите на ПИК по време на кацане. Като се отчетат естеството и рискът на операциите с големи самолети, тези стандарти следва да се прилагат сега за всички големи самолети, сертифицирани от Агенцията, които са в експлоатация.
 (10)
 Поради това регламенти (ЕС) No 1321/2014 и (ЕС) 2015/640 на Комисията следва да бъдат съответно изменени. Като се има предвид продължаващото разпространение на COVID-19, беше включен преходен период, за да се избегне допълнителната тежест за отрасъла по време на кризата и да се улесни спазването на новите правила и процедури, въведени с настоящия регламент.
 (11)
 Мерките, предвидени в настоящия регламент, се основават на Становище No 12/2016 (4) и Становище No 04/2019 (5), издадени от Агенцията в съответствие с член 76, параграф 1 от Регламент (ЕС) 2018/1139.
 (12)
 Мерките, предвидени в настоящия регламент, са в съответствие със становището на комитета по член 127, параграф 3 от Регламент (ЕС) 2018/1139,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I (част М) към Регламент (ЕС) No 1321/2014 се изменя в съответствие с приложение I към настоящия регламент.
 Член 2
 Регламент (ЕС) 2015/640 се изменя, както следва:
 (1)
 член 1 се заменя със следното:
 „Член 1
 Предмет и обхват
 1. С настоящия регламент се определят общи допълнителни спецификации за летателна годност, свързани с поддържането на летателната годност и подобряването на безопасността на въздухоплавателните средства.
 2. Настоящият регламент се прилага за:
 а)
 оператори на:
 i)
 въздухоплавателни средства, които са регистрирани в държава членка;
 ii)
 въздухоплавателни средства, които са регистрирани в трета държава и се използват от оператор, върху чиято дейност упражнява надзор държава членка;
 б)
 притежатели на типов сертификат, ограничен типов сертификат, допълнителен типов сертификат или одобрение на промяна и на проект за ремонт, одобрени от Агенцията в съответствие с Регламент (ЕС) No 748/2012 на Комисията (*) или считани за издадени в съответствие с член 3 от посочения регламент;
 в)
 кандидатите за типов сертификат или ограничен типов сертификат за голям самолет с турбинни двигатели, подали заявление преди 1 януари 2019 г. и получили сертификат след 26 августа 2020 г., когато е посочено в приложение I (част 26).
 (*) Регламент (ЕС) No 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани


text:
с тях продукти, части и оборудване, както и за сертифициране на проектантски и производствени организации (ОВ L 224, 21.8.2012 г., стр. 1).“;"
 (2)
 в член 2 се добавят следните букви д)—о):
 „д)
 „срок на валидност (LOV)“ в контекста на инженерните данни, които подкрепят програмата за структурно техническо обслужване, означава период от време, посочен като общ брой натрупани полетни цикли или летателни часове, или и двете, за чиято продължителност е доказано, че в самолета няма да настъпи натрупване на повреди, дължащи се на умора на материала;
 е)
 „раздел „Ограничаване на летателната годност“ (ALS)“ означава раздел в инструкциите за поддържане на летателната годност, както се изисква съгласно точки 21.А.61, 21.А.107 и 21.А.120А от приложение I (част 21) към Регламент (ЕС) No 748/2012, който съдържа ограничения за летателната годност, с които се определя всеки задължителен срок за замяна, интервал на проверките и съответната процедура за проверка;
 ж)
 „програма за предотвратяване и контрол на корозията (CPCP)“ означава документ, който отразява систематичен подход за предотвратяване и контролиране на корозията в първичната конструкция на самолета, който се състои от основни задачи, свързани с корозията, включително проверки, зони, в които се изпълняват тези задачи, определени нива на корозия и време за осигуряване на съответствие (прагове за прилагане и интервали за повторение). Притежателят на типов сертификат изготвя базова CPCP, която може да бъде адаптирана от операторите за създаване на CPCP в тяхната програма за техническо обслужване, специфична за техните операции;
 з)
 „натрупване на повреди, дължащи се на умора на материала (WFD)“ означава едновременното наличие на пукнатини на няколко места в конструкцията на самолет, които са с такъв размер и брой, че конструкцията вече не отговаря на условията за безопасна здравина или остатъчна здравина, използвани за сертифициране на същата конструкция;
 и)
 „базова конструкция“ се отнася до конструкцията, която е проектирана съгласно типовия сертификат за този модел на самолет (т.е. „като конфигурация на модела на доставения самолет“);
 й)
 „базова конструкция от критично значение за умората на материала“ означава базовата конструкция на самолет, която е класифицирана от притежателя на типов сертификат като конструкция от критично значение за умората на материала;
 к)
 „модифицирана конструкция от критично значение за умората на материала (FCMS)“ означава всяка конструкция от критично значение за умората на материала на самолета, която е въведена или засегната от промяна на неговия типов проект и която не е включена като част от базовата конструкция от критично значение за умората на материала;
 л)
 „оценка на устойчивостта при повреди (DTE)“ означава процес, който води до определяне на действия по техническо обслужване, необходими за откриване или предотвратяване на появата на пукнатини вследствие на умора на материала, които биха могли да допринесат за катастрофален отказ. Когато се прилага за ремонти и промени, DTE включва оценка на ремонта или промяната, както и на конструкцията от критично значение за умората на материала, която е засегната от ремонта или промяната;
 м)
 „проверка на устойчивостта при повреди (DTI)“ означава документирано изискване за проверка или друго действие за техническо обслужване, разработено от притежателите на типов сертификат или ограничен типов сертификат в резултат на оценка на устойчивостта при повреди. DTI включва